**TARKASTUSRAPORTTI**

**KARJALOHJA**  Lammashaanmäki mjreknro **223010026**

**Käynnin syy**: Metsähakkuut mj-alueella, muinaisjäännöksen merkintä

Metsäkeskus Uusimaa pyysi 2.11.2012 Museovirastolta lausuntoa liittyen Karjalohjan kunnan Pöykärin tilan metsäkäyttöilmoitukseen. Lausunnossaan diar. 431/304/2012 Museovirasto edellytti muinaisjäännöksen merkkaamista maastoon ennen töiden aloittamista sekä rakenteiden huomioimista itse töissä.

Hakkuiden suunnittelusta vastasi Metsänhoitoyhdistys Länsi-Uusimaan metsäasiantuntija Kaija Lestelin, joka otti yhteyttä 26.11.2012 puhelimitse Museovirastoon Olli Soiniseen pyytäen maastokäyntiä ja mj-rakenteiden merkitsemistä maastoon sekä lisäohjeistuksen saamista. Lestelin mukaan muinaisjäännöksen paikkamerkinnän (piste) alueella ei ollut häneen mukaansa sellaisia rakenteita, joita tekstissä siellä kuvailtiin olevan. Maastokäyntipäiväksi sovittiin 12.12.1012.

Karjalohjan Lammashaan muinaisjäännös on historialliselle ajalle ajoittuva asutusjäännös, tarkemmin määriteltynä kaksi muinaispeltoa joita rajaa raivauskivet. Näiden alueiden lisäksi ympäristössä on useita, pääosin epämääräisiä raiviosta peräisin olevia kivikasoja. Peltojen ja raivioiden tarkempi ajoitus on epävarma, tarkastuskertomuksissa (Kotivuori 1992, Katiskoski 1997) ne on ajoitettu nähtävästi ympäristön ja vanhojen karttojen/tilahistorian perusteella vanhemmiksi kuin 1800-luvulla tehdyiksi. Lammashaan läheisyydessä (n. 300 metriä kaakkoon) sijaitsee Pöykärin rautakautinen linnavuori.

Arkistotietojen mukaan Lammashaan rakenteet sijaitsevat mäen kaakkoon viettävällä rinteellä jyrkemmän rinteen alaosassa, noin 10 – 15 nykyisen peltoalueen yläreunasta. Muinaisjäännösrekisterin paikkatieto sijoittaa ne kuitenkin mäen päälle.

**Havainnot:**

Tarkastuspäivänä olosuhteet olivat kohtalaiset, ilma oli pilvinen ja pikku pakkasta. Havaintomahdollisuuksia haittasi muutamaa viikkoa aiemmin maahan satanut lumi, jota oli peitteisessä metsässä arviolta vain 10-20 cm. Paikalla olivat Olli Soininen, Kaija Lestelin (mhy), Tauno Wägg (maanomistaja) ja Markku Näppinen (metsäkoneurakoitsija).

Lammashaanmäellä kasvaa vanha, arviolta yli 100-vuotias kuusikko, jonka aluskasvillisuutena kasvaa luontaisesti pähkinäpensasta. Pähkinäpensas on kuitenkin alueella sen verran yleinen, ettei ko. aluetta luokitella pähkinälehdoksi. Mäen laella oli viisi juurineen kaatunutta suurta kuusta, jotka olivat kaatuneet vuoden 2011 Tapaninpäivän myrskyssä (noin vuotta aiemmin). Lammashaanmäelle suunniteltujen hakkuiden yhteydessä on tarkoitus korjata myös nämä puut. Kaatuneiden puiden juurimaassa ei näkynyt mitään erikoista.

Kaatuneet puut sijaitsivat mäen laella alueella johon muinaisjäännösrekisterin paikkatiedot sijoittavat muinaisjäännösrakenteet. Lakialueen maastossa ei kuitenkaan voinut havaita raivattuja/pengerrettyjä rakenteita tai ojia lumen alta.

Lakialueen sijasta rekisterissä mainitut rakenteita pystyi havaitsemaan mäen itä/kaakkoisrinteessä. Alueella, jossa rakenteet ovat, kasvoi muun alueen tapaan suuria kuusia ja pähkinäpensasta, sekä muutama nuori koivu.

K. Katiskosken 1997 inventointikartan koordinaatit ovat oikeassa paikassa, rekisterin virhe on syntynyt nähtävästi koordinaattijärjestelmän konvertoinnissa.

Muinaisjäännöksen uudet keskikoordinaatit (ETRS-TM35FIN) ovat: N: 6678849, E:318767

Aluerajaus on tehty liitekarttaan punaisella värillä ja liitekartan mjpiste on siis väärässä paikassa.

**Toimenpiteet:**

Käynnin yhteydessä todettiin, että päätehakkuu on syytä ulottaa myös muinaisjäännösalueelle koska muutoin on vaara, että tulevat tuulet ja myrskyt kaatavat pystyyn jääneet kuuset ja muinaisjäännös tuhoutuu. Ko. alue on altis koville tuulille avoimen peltoaukean ja mäen välissä. Muinaisjäännösalueella kasvaa arviolta noin 20 kuusta. Hakkuut voidaan suorittaa jäätyneen maan aikana siten, että hanki suojaa maata ja rakenteita. Lisäsuojaa voidaan tehdä kasaamalla ajourille peitteeksi oksia/latvuksia, jotka hakkuun jälkeen kerätään pois. Suuri osa kuusista voidaan kaataa muinaisjäännösalueen ulkopuolelta käsin. Hakkuujätös kerätään alueelta pois.

Hakkuun jälkeen muinaisjäännösalue jätetään uudistamatta kuuselle, sen sijaan siellä jo luontaisesti kasvavien pähkinäpensaiden sekä koivujen annetaan kasvaa alueelle. Jatkossa niiden harvennuksilla ja vesakon raivauksella muinaisjäännösalue pidetään puoliavoimena perinnemaisema-alueena, joka maisemallisesti liittyy läheiseen pihapiiriin. Tarvittaessa alueelle voidaan istuttaa muutamia koivun taimia pähkinäpensaiden suojapuustoksi. Alueen erityiseen jatkohoitoon ja em. toimenpiteisiin maanomistaja voi hakea Museovirastolta muinaisjäännösten hoitotukea.

Maastokäynnin yhteydessä maastossa havaitut rakenteet käytiin yhdessä lävitse. Koska maa oli lumenpeitossa, ***ei***rakenteita merkitty maastoon, koska kaikkia ei voitu varmuudella havaita/todeta.

Hämeenlinnassa 14.1.2013

 Olli Soininen

 erikoissuunnittelija

